Lis Isclo d’Or/Li Grihet
# Lis Isclo d’Or/Li Grihet

### III LI GRIHET

Fai lou grihet brun restounti li prat D’un cant segrenous que jamai s’alasso,

— Mai coume vai, pichot grihet, Negre e lusènt coume jaiet, Que, de-jour, n’en disès pas uno, E que, de-tard, emé la luno, Cantas li Vèspro dóu bouié ?

— Ah ! dins lou jour talo babiho Fan li tavan e lis abiho Que noste cant sarié’nterra O s’arribavo à s’enaura Nous acabarié l’auceliho

— Pàuri grihet ! — Mai au moumen Que s’estrèmo avisadamen Dono Fournigo, nautre, d’aise, En esperant que tout se taise, Sus li mouto tenèn d’à ment ;

E pièi, pecaire, plan-planeto Apoundèn nòsti voues naneto Pèr que brusigon un pau mai ; E la luno, en fielant si rai, Escouto nosto cansouneto.

1855.

